РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број: 06-2/132-23

27. јун 2023. године

Београд

ЗАПИСНИК

24. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 27. ЈУНА 2023. ГОДИНЕ

Седница је почела у 13,20 часова.

Седници је председавао Верољуб Арсић, председник Одбора.

Седници су присуствовали чланови Одбора: Ана Белоица Мартаћ, Мирослав Кондић, Никола Радосављевић, Александра Томић, Владимир Обрадовић, Ненад Митровић, Војислав Вујић, Драган М. Марковић и Розалија Екрес.

Седници су присуствовали заменици чланова Одбора: Биљана Стошић Илић (заменик Тијане Давидовац), Снежана Пауновић (заменик Душана Бајатовића), Зоран Стојановић (заменик Верољуба Стевановића) и Зоран Зечевић (заменик Бојане Букумировић).

Седници нису присуствовали чланови Одбора: Светлана Милијић, Мирослав Алексић и Небојша Зеленовић, као ни њихови заменици.

Седници су присуствовали и представници Министарства финансија: Владимир Пејчић, руководилац Групе за управљање системом електронских фактура; Владимир Малбашић, руководилац Групе за фискалне пројекције и Раде Ћирић, руководилац Групе за макроекономске анализе и пројекције.

На предлог председника, Одбор је већином гласова (12 гласова за, 2 уздржано) утврдио следећи

Д н е в н и р е д:

1. Разматрање Предлога закона о Привременом регистру мајки и других лица којима се уплаћује новчана помоћ, који је поднела Влада (број 011-1173/23 од 16. јуна 2023. године), у начелу;
2. Разматрање Предлога закона о задуживању Републике Србије код Banca Intesa AD Beograd за потребе финансирања Пројекта изградња саобраћајнице Рума-Шабац-Лозница, који је поднела Влада (011-1174/23 од 16. јуна 2023. године), у начелу;
3. Разматрање Фискалне стратегије за 2024. годину са пројекцијама за 2025. и 2026. годину, коју је поднела Влада (број 400-1127/23 од 9. јуна 2023. године).

На предлог председника, Одбор је већином гласова (12 гласова за, 1 против, 2 није гласало) одлучио да обави заједнички начелни претрес о тачкама 1. до 3. дневног реда, с тим што ће сеОдборо свакој тачки дневног реда изјаснити појединачно.

**Заједнички начелни претрес о тачкама 1. до 3. дневног реда**

Владимир Пејчић, руководилац Групе за управљање системом електронских фактура у Министарству финансија, образложио је Предлог закона о Привременом регистру мајки и других лица којима се уплаћује новчана помоћ.

Предлогом закона предвиђа се циљана помоћ намењена мајкама деце предшколског и школског узраста, односно оној групи младих која претходним мерама није била директно обухваћена. Помоћ се огледа у једнократној исплати новчаног износа од 10.000 динара за свако дете на које се односи Предлог закона. Као лица која имају право на уплату новчане помоћи наведене су мајке деце на које се одредбе закона односе, а изузетно право могу имати отац, старатељ, односно хранитељ.

Раде Ћирић, руководилац Групе за макроекономске анализе и пројекције у Министарству финансија, детаљно је образложио макроекономски и фискални оквир Фискалне стратегије за 2024. годину са пројекцијама за 2025. и 2026. годину.

У дискусији по утврђеним тачкама дневног реда учествовали су: Ненад Митровић, Зоран Зечевић, Владимир Обрадовић, Никола Радосављевић, Верољуб Арсић, Снежана Пауновић и Розалија Екрес.

У току рада по утврђеним тачкама дневног реда, председник Одбора је изрекао две опомене народном посланику Зорану Зечевићу, заменику члана овог одбора, сходно примењујући одредбе члана 109. Пословника.

**1. тачка дневног реда -гласање**

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је већином гласова (10 гласова за, 2 уздржаних, 1 није гласао) одлучио да подносе

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о Привременом регистру мајки и других лица којима се уплаћује новчана помоћ, који је поднела Влада, у начелу.

За известиоца Одбора на седници Народне скупштине одређен је Верољуб Арсић, председник Одбора.

**2. тачка дневног реда - гласање**

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је већином гласова (10 гласова за, 2 уздржаних, 1 није гласао) одлучио да подносе

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о задуживању Републике Србије код Banca Intesa AD Beograd за потребе финансирања Пројекта изградња саобраћајнице Рума-Шабац-Лозница, који је поднела Влада, у начелу.

За известиоца Одбора по овим законима на седници Народне скупштине одређен је Верољуб Арсић, председник Одбора.

**3. тачка дневног реда-гласање**

На основу члана 55. Пословника Народне скупштине, а у складу са чланом 27г ст. 6. и 7. Закона о буџетском систему, Одбор за финансије, републички буџет и контролу трошења јавних средстава је, већином гласова (10 гласова за, 3 гласа против) одлучио да Влади дâ позитивно мишљење на Фискалну стратегију за 2024. годину са пројекцијама за 2025. и 2026.годину.

Седница је завршена у 14,25 часова.

Седница је тонски снимана.

СЕКРЕТАР ПРЕДСЕДНИК

Тијана Игњатовић Верољуб Арсић